Justin Bieber se konserte in SA amptelik geskrapJustin Bieber. (Foto: Dimitrios Kambouris/Getty Images/AFP) Dit is nou amptelik: Justin Bieber se Justice World Tour-konserte is Woensdag gekanselleer en die popster sal waarskynlik nie gou weer ŉ draai in Suid-Afrika maak nie. Bieber sou op 28 September 2022 by die DHL-stadion in Kaapstad opgetree het en op 1 Oktober by die FNB-stadion in Johannesburg. Dié konserte is egter amptelik geskrap. Big Concerts, die organiseerder van die konserte, het intussen in ŉ verklaring beloof dat diegene wat kaartjies vir die geleenthede gehad het, ten volle daarvoor vergoed sal word. Bieber het in Junie vanjaar onthul dat Ramsay Hunt-sindroom by hom gediagnoseer is. Dié sindroom het gedeeltelike gesigsverlamming by die 28-jarige sanger veroorsaak. Ná die diagnose het hy ŉ blaaskans van sy wêreldtoer geneem en die res van sy vertonings in die VSA uitgestel. Hy het egter teruggekeer verhoog toe vir die Europese been van sy toer, hoewel hy ná slegs ŉ maand besef het dat hy nog rus nodig het. Bieber het ŉ aankondiging oor sy besluit vroeër in ŉ Instagram-plasing gemaak. “Nadat ek gerus het en met my dokters, familie en span beraadslaag het, is ek Europa toe in ŉ poging om die toer te voltooi. “Ek het ses vertonings gedoen, wat sy tol geëis het. Verlede naweek het ek by Rock in Rio opgetree en alles moontlik gegee vir die mense in Brasilië,” het die plasing gelui. ŉ Moegheid het die popster glo ná afloop van dié vertoning oorval en hy het besef dat ŉ blaaskans nie meer onderhandelbaar is nie. “Dankie vir julle gebede en ondersteuning deur alles! Ek is lief vir julle!”